CELEX: 32021D1074
Language: sk
Date: 2021-06-18 00:00:00
Title: Rozhodnutie Európskej centrálnej banky (EÚ) 2021/1074 z 18. júna 2021 o dočasnom vylúčení určitých expozícií voči centrálnym bankám z veľkosti celkovej expozície vzhľadom na pandémiu COVID-19, ktorým sa zrušuje rozhodnutie (EÚ) 2020/1306 (ECB/2021/27)

30.6.2021   
               
               
                  SK
               
               
                  Úradný vestník Európskej únie
               
               
                  LI 230/1
               
            
         ROZHODNUTIE EURÓPSKEJ CENTRÁLNEJ BANKY (EÚ) [2021/1074]
         z 18. júna 2021
         o dočasnom vylúčení určitých expozícií voči centrálnym bankám z veľkosti celkovej expozície vzhľadom na pandémiu COVID-19, ktorým sa zrušuje rozhodnutie (EÚ) 2020/1306 (ECB/2021/27)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (1), a najmä na jeho článok 4 ods. 1 písm. d),
         so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (2), a najmä na jeho článok 429a,
         keďže:
         
                     (1)
                  
                  
                     Rámcom Bazilej III sa zaviedol jednoduchý a transparentný ukazovateľ finančnej páky, ktorý nie je založený na riziku a ktorý sa určuje tak, aby dôveryhodným spôsobom dopĺňal kapitálové požiadavky založené na rizikách. Norma týkajúca sa ukazovateľa finančnej páky, ktorú uverejnil Bazilejský výbor pre bankový dohľad v decembri 2017 (ďalej len „norma BCBS o ukazovateli finančnej páky“), stanovuje, že v záujme uľahčenia vykonávania menovej politiky môže príslušná jurisdikcia za výnimočných makroekonomických okolností na základe vlastného uváženia dočasne vylúčiť rezervy v centrálnej banke z veľkosti expozície ukazovateľa finančnej páky.
                  
               
                     (2)
                  
                  
                     Norma BCBS o ukazovateli finančnej páky bola prvýkrát implementovaná do právnych predpisov Únie nariadením (EÚ) č. 575/2013. Podľa článku 430 nariadenia (EÚ) č. 575/2013 sú inštitúcie povinné vykazovať príslušným orgánom určité informácie o ukazovateli finančnej páky a jeho zložkách a podľa článku 451 uvedeného nariadenia sú inštitúcie povinné zverejňovať určité informácie týkajúce sa ich ukazovateľa finančnej páky a ich riadenia rizika nadmerného využívania finančnej páky.
                  
               
                     (3)
                  
                  
                     Nariadenie (EÚ) č. 575/2013 bolo zmenené nariadením Európskeho parlamentu a Rady (EÚ) 2019/876 (3) s cieľom zohľadniť revízie normy BCBS o ukazovateli finančnej páky tak, aby sa zabezpečili rovnaké podmienky na medzinárodnej úrovni pre inštitúcie usadené v Únii, ktoré však pôsobia mimo Únie, a aby sa zabezpečilo, že ukazovateľ finančnej páky zostane efektívnym doplnkom požiadaviek na vlastné zdroje založených na riziku. Nariadením (EÚ) 2019/876 sa zaviedla požiadavka na ukazovateľ finančnej páky, ktorá dopĺňa systém podávania správ a zverejňovania ukazovateľa finančnej páky. Uvedeným nariadením bol zmenený článok 429a nariadenia (EÚ) č. 575/2013 tak, aby sa zaviedla možnosť za výnimočných okolností a s cieľom uľahčiť vykonávanie menových politík dočasne vylúčiť určité expozície voči centrálnym bankám z výpočtu veľkosti celkovej expozície inštitúcie. Požiadavka na ukazovateľ finančnej páky by sa s cieľom kompenzovať vplyv takéhoto vylúčenia mala primerane rekalibrovať. Takouto rekalibráciou by sa malo zabezpečiť vylúčenie rizík pre finančnú stabilitu, ktoré by mali vplyv na príslušné bankové sektory, a zachovanie odolnosti, ktorú poskytuje ukazovateľ finančnej páky. Tieto zmeny rámca ukazovateľa finančnej páky vrátane práva rozhodnúť o vylúčení určitých expozícií voči centrálnym bankám z veľkosti celkovej expozície nadobudnú účinnosť 28. júna 2021.
                  
               
                     (4)
                  
                  
                     Nariadenie (EÚ) č. 575/2013 bolo odvtedy ďalej zmenené nariadením Európskeho parlamentu a Rady (EÚ) 2020/873 (4) okrem iného s cieľom ustanoviť, že na účely rekalibrácie požiadavky na ukazovateľ finančnej páky majú príslušné orgány po porade s príslušnou centrálnou bankou určiť a zverejniť dátum, ktorý sa považuje za dátum začiatku výnimočných okolností.
                  
               
                     (5)
                  
                  
                     Vzhľadom na pandémiu ochorenia COVID-19 Európska centrálna banka (ECB) 16. septembra 2020 určila, že existujú výnimočné okolnosti, ktoré odôvodňujú vylúčenie expozícií voči centrálnym bankám uvedených v článku 500b ods. 1 písm. a) a b) nariadenia (EÚ) č. 575/2013 z veľkosti celkovej expozície s cieľom uľahčiť vykonávanie menových politík (5). Vylúčenie uvedených expozícií sa uplatňuje do 27. júna 2021.
                  
               
                     (6)
                  
                  
                     Vzhľadom na pandémiu COVID-19 a z nej vyplývajúcu a pretrvávajúcu potrebu vysokého stupňa akomodácie menovej politiky, ktorá zásadným spôsobom vychádza z nerušeného fungovania transmisného kanála menovej politiky založeného na bankách sa Rada guvernérov domnieva, že takéto výnimočné okolnosti odôvodňujú dočasné vylúčenie (do 31. marca 2022) určitých expozícií voči centrálnym bankám Eurosystému z výpočtu veľkosti celkovej expozície inštitúcií podľa článku 429a ods. 5 nariadenia (EÚ) č. 575/2013.
                  
               
                     (7)
                  
                  
                     Očakáva sa, že vylúčenie určitých expozícií voči centrálnym bankám z veľkosti celkovej expozície podľa článku 429a ods. 5 nariadenia (EÚ) č. 575/2013 do 31. marca 2022 podporí úverové inštitúcie v tom, aby mohli naďalej plniť svoju úlohu pri financovaní reálnej ekonomiky, pričom sa zachovajú kľúčové prvky prudenciálneho regulačného rámca počas výnimočného obdobia pandémie COVID-19. Dátum ukončenia 31. marca 2022 bol zvolený tak, aby sa uľahčilo uskutočňovanie výnimočných opatrení menovej politiky, ktoré súvisia so situáciou vzniknotou v dôsledku pandémie COVID-19 vrátane predpokladaného horizontu čistých nákupov v rámci núdzového pandemického programu nákupu aktív (Pandemic Emergency Purchase Programme –PEPP).
                  
               
                     (8)
                  
                  
                     Dátum, ktorý sa považuje za dátum začiatku výnimočných okolností, sa určuje na základe konca posledného štvrťroka pred začiatkom opatrení menovej politiky súvisiacich s pandémiou COVID-19. ECB 12. marca 2020 oznámila uvoľnenie podmienok cielených dlhodobejších refinančných operácií (TLTRO III) s cieľom podporiť nepretržitý prístup podnikateľov a domácností k bankovým úverom napriek narušeniam a dočasnému nedostatku finančných prostriedkov v súvislosti s pandémiou COVID-19. ECB 18. marca 2020 oznámila tiež PEPP v objeme 750 mld. € na potlačenie vážnych rizík narušenia transmisného mechanizmu menovej politiky a výhľadu pre eurozónu, ktoré so sebou prináša pandémia. Dátum, ktorý sa považuje za dátum začiatku výnimočných okolností, sa preto stanovuje na 31. decembra 2019.
                  
               
                     (9)
                  
                  
                     Medzi expozície, ktoré môžu byť vylúčené, patria mince a bankovky, ktoré predstavujú zákonnú menu v jurisdikcii centrálnej banky a aktíva predstavujúce pohľadávky voči centrálnej banke – vrátane rezerv držaných v centrálnej banke – pokiaľ sú tieto expozície dôležité pre transmisiu, a tým aj pre vykonávanie menovej politiky. Takéto expozície zahŕňajú vklady uložené na základe jednodňovej sterilizačnej operácie a zostatky na účtoch rezerv v Eurosystéme vrátane finančných prostriedkov držaných na účely plnenia požiadaviek na povinné minimálne rezervy. Expozície, ktoré predstavujú pohľadávky voči centrálnej banke a ktoré nesúvisia s vykonávaním menovej politiky, by nemali byť vylúčené z veľkosti celkovej expozície.
                  
               
                     (10)
                  
                  
                     S ECB sa v súvislosti s jej funkciou v oblasti menovej politiky v súlade s článkom 429a ods. 5 nariadenia (EÚ) č. 575/2013 konzultovalo o určení existencie výnimočných okolností, ktoré odôvodňujú vylúčenie určitých expozícií, a o dátume, ktorý sa považuje za dátum začiatku výnimočných okolností (6).
                  
               
                     (11)
                  
                  
                     Článok 500b nariadenia (EÚ) č. 575/2013, z ktorého vychádza rozhodnutie (EÚ) 2020/1306 (ECB/2020/44), sa uplatňuje do 27. júna 2021. Rozhodnutie (EÚ) 2020/1306 (ECB/2020/44) je preto potrebné zrušiť.
                  
               PRIJALA TOTO ROZHODNUTIE:
         
            Článok 1
            Vymedzenie pojmov
            Na účely tohto rozhodnutia sa uplatňuje vymedzenie pojmov stanovené v nariadení (EÚ) č. 575/2013. Uplatňuje sa aj toto vymedzenie pojmov:
            
                        1.
                     
                     
                        „Eurosystém“ je „Eurosystém“, ako je vymedzený v článku 2 bode 29 usmernenia Európskej centrálnej banky (EÚ) 2015/510 (ECB/2014/60) (7);
                     
                  
                        2.
                     
                     
                        „jednodňová sterilizačná operácia“ je „jednodňová sterilizačná operácia“, ako je vymedzená v článku 2 bode 21 usmernenia (EÚ) 2015/510 (ECB/2014/60);
                     
                  
                        3.
                     
                     
                        „účty rezerv“ sú „účty rezerv“, ako sú vymedzené v článku 2 bode 7 nariadenia Európskej centrálnej banky (EÚ) 2021/378 (ECB/2021/1) (8);
                     
                  
                        4.
                     
                     
                        „požiadavky na povinné minimálne rezervy“ sú „požiadavky na povinné minimálne rezervy“, ako sú vymedzené v článku 2 bode 2 nariadenia (EÚ) 2021/378(ECB/2021/1);
                     
                  
                        5.
                     
                     
                        „významný dohliadaný subjekt“ je „významný dohliadaný subjekt“, ako je vymedzený v článku 2 bode 16 nariadenia Európskej centrálnej banky (EÚ) č. 468/2014 (ECB/2014/17) (9).
                     
                  
         
            Článok 2
            Určenie existencie výnimočných okolností
            
               1.   Na účely článku 429a ods. 5 nariadenia (EÚ) č. 575/2013 a s výhradou odsekov 2 až 5 tohoto článku ECB určila, že existujú výnimočné okolnosti, ktoré odôvodňujú vylúčenie expozícií voči centrálnym bankám uvedených v článku 429a ods. 1 písm. n) bodoch i) a ii) uvedeného nariadenia z veľkosti celkovej expozície s cieľom uľahčiť uskutočňovanie menových politík.
            
            
               2.   Dátum, ktorý sa považuje za dátum začiatku výnimočných okolností, je 31. december 2019.
            
            
               3.   Pokiaľ ide o expozície uvedené v článku 429a ods. 1 písm. n) bode ii) nariadenia (EÚ) č. 575/2013, určenie sa uplatňuje na tie expozície voči centrálnym bankám Eurosystému, ktoré sa týkajú vkladov uložených na základe jednodňovej sterilizačnej operácie alebo zostatkov na účtoch rezerv vrátane finančných prostriedkov držaných na účely plnenia požiadaviek na povinné minimálne rezervy.
            
            
               4.   Odsek 1 sa uplatňuje počas obdobia od 28. júna 2021 do 31. marca 2022.
            
            
               5.   Toto určenie v zmysle odseku 1 sa uplatňuje vo vzťahu k inštitúciám, ktoré sú významnými dohliadanými subjektmi usadenými v členskom štáte eurozóny.
            
         
         
            Článok 3
            Zrušovacie ustanovenie
            Rozhodnutie (EÚ) č. 2020/1306 (ECB/2020/44) sa zrušuje s účinnosťou od 28. júna 2021.
         
         
            Článok 4
            Nadobudnutie účinnosti
            Toto rozhodnutie nadobúda účinnosť 28. júna 2021.
         
         
            Vo Frankfurte nad Mohanom 18. júna 2021
            
               
                  Prezidentka ECB
               
               Christine LAGARDE
            
         
         
            (1)  Nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (Ú. v. EÚ L 287, 29.10.2013, s. 63).
         
            (2)  Nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (Ú. v. EÚ L 176, 27.6.2013, s. 1).
         
            (3)  Nariadenie Európskeho parlamentu a Rady (EÚ) 2019/876 z 20. mája 2019, ktorým sa mení nariadenie (EÚ) č. 575/2013, pokiaľ ide o ukazovateľ finančnej páky, ukazovateľ čistého stabilného financovania, požiadavky na vlastné zdroje a oprávnené záväzky, kreditné riziko protistrany, trhové riziko, expozície voči centrálnym protistranám, expozície voči podnikom kolektívneho investovania, veľkú majetkovú angažovanosť, požiadavky na predkladanie správ a zverejňovanie informácií, a ktorým sa mení nariadenie (EÚ) č. 648/2012 (Ú. v. EÚ L 150, 7.6.2019, s. 1).
         
            (4)  Nariadenie Európskeho parlamentu a Rady (EÚ) 2020/873 z 24. júna 2020, ktorým sa menia nariadenia (EÚ) č. 575/2013 a (EÚ) 2019/876, pokiaľ ide o určité úpravy v reakcii na pandémiu ochorenia COVID-19 (Ú. v. EÚ L 204, 26.6.2020, s. 4).
         
            (5)  Rozhodnutie Európskej centrálnej banky (EÚ) 2020/1306 zo 16. septembra 2020 o dočasnom vylúčení určitých expozícií voči centrálnym bankám z veľkosti celkovej expozície vzhľadom na pandémiu COVID-19 (ECB/2020/44) (Ú. v. EÚ L 305, 21.9.2020, s. 30).
         
            (6)  https://www.ecb.europa.eu/press/pr/date/2021/html/ecb.pr210618~08d3c92b21.en.html
         
            (7)  Usmernenie Európskej centrálnej banky (EÚ) 2015/510 z 19. decembra 2014 o vykonávaní rámca menovej politiky Eurosystému (ECB/2014/60) (Ú. v. EÚ L 91, 2.4.2015, s. 3).
         
            (8)  Nariadenie Európskej centrálnej banky (EÚ) 2021/378 z 22. januára 2021 o uplatňovaní požiadaviek na povinné minimálne rezervy (ECB/2021/1) (Ú. v. EÚ L 73, 3.3.2021, s. 1).
         
            (9)  Nariadenie Európskej centrálnej banky (EÚ) č. 468/2014 zo 16. apríla 2014 o rámci pre spoluprácu v rámci jednotného mechanizmu dohľadu medzi Európskou centrálnou bankou, príslušnými vnútroštátnymi orgánmi a určenými vnútroštátnymi orgánmi (nariadenie o rámci JMD) (ECB/2014/17) (Ú. v. EÚ L 141, 14.5.2014, s. 1).